《观子重钟隐鸡鹰图就借传本画乃文康旧物》
宋代·李之仪

千年老木根半拔，叉牙枯枝斗金铁。苍鹰见鸡岂复舍，伺隙必拿将雷掣。

鸡知不免怖且死，铜觜窥鹰反噪聒。阴风惨惨天为改，杀气凭陵欲翻海。

画工已證三昧因，造化精神智能采。江南山水多异人，遁迹往往随风尘。

等閒应现非一化，流落终为绝世珍。王公盛德天下归，想见乾兴天圣时。

进贤退佞乃所嗜，不使异趣侵毫釐。喻公为鹰固不可，排击奸邪力尤果。

开图凛凛毛发惊，滞蔚顿摅如破锁。公孙胜致有馀风，十年净土常相同。

拟借传摹应见从，意欲因画时见公。

作者简介：李之仪(1038～1117）北宋词人。字端叔，自号姑溪居士、姑溪老农。汉族，沧州无棣（庆云县）人。哲宗元祐初为枢密院编修官，通判原州。元祐末从苏轼于定州幕府，朝夕倡酬。元符中监内香药库，御史石豫参劾他曾为苏轼幕僚，不可以任京官，被停职。徽宗崇宁初提举河东常平。后因得罪权贵蔡京，除名编管太平州（今安徽当涂），后遇赦复官，晚年卜居当涂。著有《姑溪词》一卷、《姑溪居士前集》五十卷和《姑溪题跋》二卷。